8
Binđat Doi Boc Plình Am Xôq Ramŏt Ca Mangai Lem
1 Èh 'Binđat mangai Sua, tèu bàu:
2 “Ìh capoch bàu aih trùh jò leq ma hêq?
Bàu enh hacùng ìh tìah ca cayeo bahùt trùh!
3 Boc Plình broq tawech đac bìac ta-atoq 'mòh?
Boc Plình I Cwìang Itai Dìq Dŏng broq tawech đac trong ta-atoq 'mòh?
4 Tàng con caiq ìh broq tôiq ca Boc Plình,
taiq 'màng aih Haq khoi jao wì haq chìuq mùt ta cwìang da tôiq lôi cla wì haq khoi broq.
5 Tàng ìh rabiaq ca ti chaq Boc Plình,
waiq dang can xa-ŏch da Boc Plình I Cwìang Itai Dìq Dŏng,
6 wa tàng ìh lem hreo wa lem jang,
joq 'nàng Boc Plình jah dèch dŏih ìh,
broq hnem da ìh jah lem jang hlài troi nèh.
7 'Nhac baxèm ìh 'yoh 'yit,
atìq èh jah wìa bàc wa càn caiq.
8 “Ti bòch hlài xinoi 'nhòng calah nèh beq,
panim ca ti chaq bìac da 'bài boc wì haq calah nèh khoi chaq hnoq beq.
9 Ma jah 'màng aih bèn neo i hì nèh, ùh 'nì loq cleq;
'bài hì mang da 'nhòng rìh bèn ta crŏng taneh lam cwa 'màng ca 'mù renh dìq;
10 Wì ùh hnài ìh, ùh capoch tùang ca ìh,
ùh capoch 'noh bàu enh nòi manoh cla wì khoi loq 'mòh?
11 Long cabŏng jah hon tàng ùh i ca ròc lài ùh?
Blùm jah rìh tàng ùh i ca diac 'mòh?
12 Jò ŏi raq nga,
haq khoi hŏnh adroi ca 'bài nhat ma 'noiq.
13 Mangai ma hèt ca Boc Plình hadai 'màng aih;
bìac ngèh gòm da mangai ùh tiaq Boc Plình jah hù hnhung;
14 Nòi haq canòm khoi 'bìq catech,
bìac haq ma lùi aih tìah ca pù pang pènh.
15 Mangai aih canòm dèh ca hnem cla, mahaq hnem haq ùh cajap;
haq ŏi canòm ca hnem mahaq hnem haq ùh dràng.
16 Jang ngìa mat mahì xreo, mangai aih tìah ca long hon jìang,
hamenh haq chê hlèp ca wia.
17 Riah haq grap enh crŏng hmu,
chiu ta hadrêp pliang hmu.
18 Tàng haq 'bìq bùiq khoi dèh ca nòi haq ma hon,
nòi aih pi canao ca haq, doi: Au ùh lah hnoq ìh!
19 Aih khoi dìq ca can rìh haq,
mahaq enh taneh aih hon tŏc bàc long ma 'noiq.
20 “Boc Plình ùh cađac mangai lem jang,
hadai ùh jùp đò mangai ngang dù.
21 Chuaq jah broq ca hacùng ìh do lem bùi;
blìa hacùng ìh hloh bàu brêu lem bùi.
22 Can camaih glom wì mangai ma git ca ìh;
hnem traiq da mangai ngang dù jah 'bìq raliang đac.”