2
Khôn Rabiaq 'Ràng Can Hanình
1 Ô con, tàng con nhàn yŏc bàu au,
wèq bàu thê au ta manoh con,
2 halang don tamàng can khôn rabiaq,
wa wìh manoh ta can 'nì loq;
3 Tàng con creo dang đòiq jah bìac hèm ngan,
wa hloh bàu waiq xìn bìac can 'nì loq,
4 Tàng con chaq haq tìah ca chaq 'bac,
wa chaq haq tìah ca chaq ngè canaq 'bac ŏi hlèp,
5 jò aih con jah loq bìac crè yùq ca Chuaq,
wa chaq jah can 'nì loq da Boc Plình.
6 Ma jah 'màng aih Chuaq jah am can khôn rabiaq;
enh hacùng Haq loh can 'nì loq wa i bàu manoh loq tàng.
7 Haq am can khôn rabiaq joq 'nàng ca mangai lem jang;
Haq khìan ca mangai broq tiaq bìac troq,
8 Haq wèq trong da mangai ta-atoq,
wa trong da mangai hadròih.
9 Jò aih con jah loq ca bìac ta-atoq wa bìac lem jang,
bìac loq broq da-adàng, wa 'bài trong lem.
10 Ma jah 'màng aih can khôn rabiaq jah mùt ta manoh con,
can rabiaq jah broq ca mahua yiang con lem bùi.
11 Can geo jah ŏi ta con,
can rabiaq jah wèq ban con,
12 đòiq dèch con claih ca trong dù,
claih ca mangai capoch bàu amòng,
13 wa claih ca mangai cađac trong lem jang
đòiq lam tiaq 'bài trong clam.
14 Aih mangai lem bùi jò jah broq bìac dù,
wa enh broq amòng tiaq trong da mangai ngang.
15 Trong wì haq tawech tawoch,
wa bìac broq da wì haq ùh troq dìq jaq.
16 Can khôn rabiaq jah dŏih con claih khoi gu cadrì ma ìh ùh canao,
claih khoi ca gu cadrì rê loq capoch bàu pađôm;
17 Haq cađac dèh bua jò ŏi thì,
hèt ca bìac wêh jao da Boc Plình haq;
18 Taiq 'màng aih hnem haq cram mùt ta can cachìt,
wa trong da haq 'ràng trùh nòi mangai cachìt;
19 Ùh i cabô jah wìh hlài jò hi trùh ta haq,
loq jah trùh ta trong can rìh;
20 'Màng aih, con lam ta trong mangai lem
wa wèq 'bài trong da mangai ta-atoq beq.
21 Taiq mangai lem jang jah ŏi ta đùng taneh hùaq
wa mangai ta-atoq jah ŏi hloi ta aih.
22 Mahaq mangai dù jah 'bìq hnan đac khoi ca taneh,
wa mangai blàq blènh jah 'bìq bùiq đac khoi ta taneh aih.