8
'Bài Xôq Ramŏt da Bìac Khôn Rabiaq
1 Ma ùh xài bìac khôn rabiaq khoi creo,
wa bìac loq 'nì khoi hloh bàu 'mòh?
2 Bìac khôn rabiaq yòng ti bôi 'bài nòi ha'nhèq,
ti trong ti 'bài halah pôn.
3 Haten ti 'mang phôq, ti nòi mùt ta phôq,
jang ngìa 'mang phôq, bìac khôn rabiaq cachech dêh doi:
4 Ô mangai, au creo ca pì,
wa bàu au tawìh ta con mangai!
5 Ô mangai blùng, phai loq wèq dèh manoh hèm;
ô mangai ranhùa, phai loq bìac khôn rabiaq.
6 Tamàng beq, cô au anoi bìac lem,
au pèh blìa hacùng hnài bìac lem jang.
7 Taiq hacùng au capoch bàu joq 'nàng;
bìac ngang dù aih can ramòt ca blìa hacùng au.
8 Rìm bàu enh hacùng au, dìq ta-atoq,
ta bàu aih ùh i ca bìac leq tagùt loq 'nùt.
9 Dìq ro rang am ca mangai loq 'nì,
wa lem jang am ca mangai leq chaq jah bìac loq 'nì.
10 Nhàn yŏc bìac au hnài pariaq, paq nhàn 'bac,
wa nhàn yŏc bìac 'nì loq, aih yi hnao ca wang;
11 Taiq bìac khôn rabiaq i jaq yi hnao ca hmu anì canaq,
wa rìm ngè canaq dìq ùh jah achùa ca bìac khôn rabiaq.
12 Au cô khôn rabiaq ŏi pajùm ti bìac wèq dèh manoh hèm; au
chaq jah bìac 'nì loq wa bìac loq hèm broq troq.
13 Bìac crè yùq ca Chuaq aih git ca ngang dù;
au git bìac loq catèh rataoq, trong dù,
wa hacùng capoch lìq.
14 Bìac tah bàu wa can khôn rabiaq ŏi pah au; can 'nì loq;
cwìang wèq dìq ŏi pah au.
15 Nhò au, 'bài bùa wèq cwìang,
wa 'bài cwan càn 'noh pajaq bìac ta-atoq.
16 Nhò au, 'bài cwan, mangai gù craq loq wèq cwìang,
dìq dŏng wì wèq cwìang ta-atoq.
17 Au loq waq wì ma loq waq au,
mangai ti chaq au dìq ca manoh jah glàm au.
18 Bìac padrŏng can wa bìac tìang 'bang dìq ŏi ta au;
padrŏng can wa bìac ta-atoq aih jah cajap dùnh.
19 Riang plì au yi hnao ca wang, yi hnao hloi ca wang ma ùh alôn;
riang plì da au i lòiq yi hnao ca 'bac lem.
20 Au lam ta trong ta-atoq,
ta 'bài trong lem jang,
21 Đòiq am cùng hang ca 'bài mangai loq waq ca au,
wa broq halùih ca 'bài kho da wì haq.
22 Chuaq khoi broq wìa au enh jò baxèm tiaq trong da Haq,
enh jò calah nèh, adroi ca rìm bìac Haq broq.
23 Au khoi jah broq wìa adroi calah nèh,
adroi baxèm, adroi ca jò i plình crŏng taneh.
24 Jò 'nhòq i ralùng jrùq,
jò diac tamŏc 'nhòq bình halùih, au khoi jah loh.
25 Adroi ca jò i wang rôm,
wa adroi ca i 'bài go ha'nhèq, au khoi jah i.
26 Adroi ca jò Chuaq broq crŏng taneh,
'bài đùng tamang wa blo taneh baxèm.
27 Jò Boc Plình broq 'bài lòp plình,
wa 'nac đòiq teo dawenh ta diac raxìq ta plì taneh, i au ŏi ta aih.
28 Jò Haq broq hagao 'bài lòp yùc ti 'nhèq,
wa broq xèm ca 'bài diac tamŏc ta ralùng jrùq cajap;
29 Jò Haq pajaq acang ca diac raxìq
đòiq diac ùh hìaq làn cwa ca acang Haq ma pajaq,
wa jò Haq broq loh xèm plì taneh;
30 Au ŏi ti Haq tìah ca thòq pagàu,
rìm hì Haq lem bùi ca au;
au hloi hloi lem bùi ŏi jang ngìa Haq;
31 Au lem bùi ca plình crŏng taneh, plì taneh da Haq,
wa bùi manoh ca con caiq mangai.
32 'Màng aih ô 'bài con, manàiq tamàng au oq;
cabô wèq trong hnài au jah i xôq ramŏt.
33 Khòh dì tiaq bàu hnài, wa rìh tiaq khôn rabiaq,
paq hèt ca haq.
34 Xôq ramŏt ca mangai leq loq tàng bàu au;
rìm hì ŏi gòm ti 'mang au, wa ŏi gòm ti jrang 'mang ta hnem au.
35 Taiq mangai leq chaq hnoq au, jah i can rìh,
wa jah xôq ramŏt da Chuaq;
36 Mahaq mangai leq broq tôiq tajraq hlài ca au, èh broq raliang ca dađeh;
dìq ca mangai git ca au, loq waq can cachìt.